Publication: Magyar Közlöny
Issue: MK-1998-100 (Year: 1998, Number: 100)
Era: 1990-2004
Section: 10/1993. (XII. 30.) MüM rendelet tartalmazza.
Paragraph Index: 841

a) Közgazdaságtan A külkereskedelmi üzletkötő műveltségállományának része a közgazdasági alapműveltség. Elvárható, hogy az ezen a területen dolgozó szakember ismerje a nemzetgazdaságban és a nemzetközi piacokon mikro- és makroszinten bekövetkező jelentősebb események közötti összefüggéseket. Legyen tájékozott a döntéseket befolyásoló gazdaságpolitikai eszközrendszerben és annak alkalmazási lehetőségeiben. Ismerje a piacgazdaság főbb szereplőit és működésének szabályait. Ismerje és értse a gazdasági törvényszerűségeket, az ok-okozati összefüggéseket, azok hatásmechanizmusainak működését. Kívánatos, hogy legyen tájékozott az aktuális gazdaságpolitikai problémák lényegét illetően, és véleményét szakszerűen meg tudja indokolni.

Source: https://magyarkozlony.hu/hivatalos-lapok/909a5953c3c2805a320f6682c6e0e5d6d0dc7761/dokumentumok/0b3a67bf69ffa05ccdd109a2e066c7ae3cc2fa70/letoltes